**Dievča so srdcovou arytmiou**

Vždy som sa veľmi hanbil osloviť nejaké dievča. A to aj v prípade, ak som s tým dievčaťom chodil; čo sa ale stalo len raz a nakrátko. Potom sa však objavila Miriam – nižšia červenovláska kyprejšej postavy s prenikavými bledomodrými očami, bývajúca na druhom konci mesta.

Narazili sme na seba náhodne, v jednej diskusii pod facebookovým príspevkom o genocíde severoamerických Indiánov a neskôr mi sama od seba napísala správu cez Messenger. Naša online komunikácia spontánne pokračovala a od skalpovania Irokézov a Algonkinov sme sa dostali k budhizmu, novinkám z *Netflixu* a ideálnym receptom na bolonskú omáčku. Onedlho mi navrhla, či niekedy nedáme kávu. Bez väčšieho váhania som súhlasil. Takáto príležitosť sa mi predsa len naskytá zriedka a celkom som sa na to stretnutie tešil.

No keď skutočne nastal onen deň, náhle ma prepadla extrémna úzkosť. Usúdil som, že bude dobrý nápad dať si niekoľko Xanaxov na utlmenie. V kaviarni som si ale uvedomil, že som si tých tabletiek vzal o niečo viac ako by bolo vhodné; a sedel som oproti Miriam v kondícii pripomínajúcej niečo medzi bdelou kómou a následkami mozgovej príhody. Ona popritom hodinu a pol nepretržite rozprávala.

„Ty si tak pozorný, Arnold, vieš človeka vypočuť,“ rozplývala sa. „Iných chlapcov väčšinou moje zdravotné problémy nezaujímali, ale ty...“ dodala, nešikovne dojedajúc druhé tiramisu, „ty si úplne iný“.

Ja som sa s minimálnym možným zapojením mimických svalov pokúsil o úsmev.

„Si najmilší chlapec, akého som kedy stretla. Dúfam, že sa ešte uvidíme,“ pokračovala, napriek tomu, že som počas celej schôdzky prakticky neprehovoril. Zato som sa dozvedal dačo o tom, že bola skautka a trpí srdcovou arytmiou.

Jej prianie sa naplnilo a o niekoľko dní sme sa zišli opäť. Tentoraz som to dokonca zvládol bez Xanaxov. Po dlhšej prechádzke sa mi zrejme snažila naznačiť, že by ešte išla ku mne. Lenže ja som akosi nikdy nevedel čítať tieto ženské signály. A tak sme sa, potom ako ma odprevadila po vchodové dvere môjho bytu, iba rozlúčili.

„Vieš čo sa mi na tebe strašne páči? Že na to proste netlačíš a nechávaš tomu postupný priebeh,“ napísala mi ešte v ten večer na Facebooku.

O pár dní mi priamočiaro navrhla, že by ku mne rada prišla na nejaký film. Neprotestoval som. Povedal som si, že zachladím fľašku Veltlínskeho zeleného a uvidíme čo z toho celého vznikne; nemal som však v úmysle vybehnúť na ňu ako jeleň v ruji. Klamal by som, keby tvrdím, že som nikdy predtým – okrem toho jedného kratučkého vzťahu – nič so žiadnym dievčaťom nemal alebo sa nepokúšal mať... Zväčša to ale skončilo neúspechom a tak som sa zaprisahal, že sa do niečoho takého pustím už iba v prípade, ak budem stopercentne presvedčený, že aj druhá strana má záujem.

Moje posledné rande bolo pred vyše rokom, keď som mal čerstvých dvadsaťtri, so spolužiačkou Luciou počas beánie. Niečo sme popili a vzal som ju v nočnej hodine na prechádzku. Krátko nato, ako sme si ľahli pod strom s cieľom pozorovať hviezdy a ja som otvoril debatu o epikureizme, sa však Lucia letargicky pretočila na bok a vo forme úhľadnej kôpky zo seba vyvrátila Znojemské pečené s tarhoňou, ktoré sme v ten deň mali na obed. Napriek tomu, že kúsky zvratkov na brade jej na sexappeale príliš neubrali, nič z toho napokon nevzišlo. Či existovala súvislosť medzi mojím výkladom antickej filozofie a Luciinou bezprostrednou telesnou reakciou, je mi dodnes záhadou.

S Miriam to bolo jednoznačne iné. Pozeranie *Zelenej míle* pri víne a čipsoch, jemne sa opierajúc ramenami jeden o druhého, bolo viac než príjemné. Bol to jeden z momentov, kedy som si uvedomoval, ako dobre som spravil, keď som sa pred rokom odsťahoval od rodičov. Keď si ku koncu toho dlhého filmu vyzliekla tričko a vzápätí aj podprsenku rýchlosťou, ktorá by nepochybne ašpirovala na olympijský rekord (ak by takáto disciplína existovala), a následne sa mi s vervou zahryzla do krku, začal som v hypotetickej rovine uvažovať, že možno má o niečo záujem. Po niekoľkominútovom procese značkovania môjho krku som pochopil, že nastal správny čas.

Zakrátko sa však ukázalo, že okrem záujmu, má aj vcelku netradičné požiadavky. Z ruksaku vytiahla špagáty a niekoľko, pre mňa pomerne neznámych, kožených predmetov. Nástojila na tom, že ma chce priviazať o posteľ. Nechcel som kaziť atmosféru a tak som na nápad pristal. Miriam, odetá iba v ponožkách a tangách, ma pedantnými uzlami – bolo poznať, že je bývalá skautka – uviazala o moju širokú posteľ (stošesťdesiatku), zastrela žalúzie a ešte narýchlo odbehla do kúpeľne kvôli posledným úpravám. Aj keď to samozrejme nebolo nutné, reflexne za sebou zamkla dvere; čo by vôbec nevadilo, keby sa jej kľúčik v návale hormónov nezlomil v zámku a nezostala tak v kúpeľni uväznená.

„Zlatíčko, to sa zaseklo, bože, čo mám robiť?!“ zakričala nepokojne, mixujúc dvermi.

„Skús trošku viac potiahnuť za kľučku, anjelik,“ zamumlal som cez koženú masku psa, ktorú mi predtým stihla nasadiť.

„Nejde tooo!“ hysterčila.

„Zostal vo vnútri?“ chcel som sa bližšie informovať na problém s kľúčom.

Bolo asi trištvrte na deväť večer. V tom niekto nečakane zazvonil.

„Kto to, sakra, môže byť o takejto hodine,“ preblyslo mi hlavou. Bývam na vyvýšenom prízemí a okno na spálni, kde som ležal, bolo otvorené na vetračku; chvíľu na to, ako sme stíchli a nereagovali na zvonenie, sa spopod neho ozval hlas mojej matky: „Arny, čo spíš? Mám tu pre teba vyprážaný karfiol na zajtra, otvor!“ Hlas z vonku muselo byť jasne počuť aj v zamknutej kúpeľni, ktorá je oproti mojej spálni a tak Miriam tiež hneď pochopila, že ideálne bude naďalej zachovať hrobové ticho. Keďže vonku už vládlo jemné prítmie, dalo sa poľahky rozoznať, že mi v izbe svieti malá lampa.

„Zasa spíš pri zapnutom svetle? Vieš koľko budeš platiť?“ pokračovala mama.

Do toho sa náhle pridal druhý hlas: „Arnoldko, nestalo sa ti nič?“ Bola to moja starká. Vtedy som si spomenul, že sa museli vracať z rodinnej oslavy, z ktorej som sa vyhovoril s tým, že mám zažívacie problémy – keďže som už bol dohodnutý s Miriam a tak či tak sa mi nechcelo sedieť hodiny pri chlebíčkoch a počúvať reči o tom, akí drahí sú zubári. Druhá vec, ktorú som si počas mlčania v posteli uvedomil, bola, že možno nebudú pod oknom stáť samy.

„Ježiš, len či sa mu niečo nestalo, keď ani telefón nedvíha,“ panikárila ďalej stará mama.

Otec situáciu upokojoval: „Bude iba na záchode, dneska mu bolo zle od žalúdka.“

„Hádam to nebude voľačo horšie a dával si na to niečo?“ pýtala sa v pozadí prateta Juliana.

„On vie, že si má dať čierne uhlie, keď ho bolí bruško,“ rozcítila sa mama.

Do vravy uprostred sídliskového šera, pol metra pod mojím parapetom, sa po chvíli zapojili i ďalší členovia rodiny.

„Však ale to on mal od malička... tie hnačky, že?“ zaznelo vážnym tónom od uja z Lozorna.

„Ale už to má menej, to bolo aj psychologického pôvodu, veď sme zato chodili na tie sedenia s ním,“ vysvetlila moja matka do ticha jemne podfarbovaného monotónnym cvrkotom cvrčkov.

Opäť sa ustarosteným tónom pridala aj starká: „Moje zlaté.“ Pričom som si veľmi jasne vedel vizualizovať jej zalamovanie rukami.

„Jak keď sa posral v tom lietadle,“ pripojil sa zrazu zvesela aj podnapitý strýko.

„Ježiš, Milan, prestaň! Tu pod oknami...“ zahriakla ho pohotovo teta Bea.

Zo strachu čo všetko by ešte v tomto rozhovore mohlo nasledovať, som sa rozhodol ozvať. „Kľud! Som v pohode! Príď zajtra!“ zakričal som rázne spoza masky, odetý v atypickom latexovom vybíjanom postroji navlečenom na mojom nahom tele, s rukami a nohami natiahnutými k štyrom rohom postele, ako vo filme o exorcizme.

„Arny, Arny, čo robíš? Necítiš sa zle? Otvor nám,“ reagovala pohotovo mama.

Skôr ako som stihol odpovedať, sa z kúpeľne nevýrazným zadýchaným hlasom ozvalo: „Arnold, prosím ťa, prosím ťa..., ja odpadnem.“ Miriaminej srdcovej arytmii táto stresujúca udalosť zjavne neprospela a zdalo sa, že má problémy.

„Kto je tam?“

„Čo to bolo?“

„To ide od Arnyho?“ zintenzívnela debata v dave mojich príbuzných, okupujúcich priestor pod pootvoreným oknom.

„Je u mňa kamarátka, ale to bude v pohode, len choďte teraz preč!“ kričal som.

Mama nezaváhala a spustila: „Arny, kto to je? Ty máš frajerku?“

„Odkiaľ sa poznáte?“ a „Čo to tam robíte?“ znelo od pratety a starkej naraz.

„Veď už má na to vek,“ pyšne dodal starý otec.

„A kam chodí do školy?“ pripojila sa krstná.

„No! A vy, že sa bojí dievčeniec! Kdeže, fičúr je to!“ doplnil, šibalsky sa smejúc, strýko Milan a ja som sa počas toho celého stále zúfalo snažil vyslobodiť zo zovretia precíznych námorníckych uzlov.

„Arnyyy! Aaach!“ zaznelo dlhým stonavým tónom z kúpeľne počas prudkého búšenia do drevených dverí, ktoré sa Miriam v zúfalstve pokúšala vyraziť.

„No teda! To je môj chlapec!“ konštatoval hrdo spod okna otec.

Prerušil ho pohoršený ženský hlas, patriaci okoloidúcej susede. „Aspoň mohli zavrieť tú vetračku,“ šomrala.

Ako ťažkopádne stonanie pokračovalo, armáda mojich rodinných príslušníkov konečne pochopila, že nie je ideálny čas na návštevu.

„Nechajte ich,“ utišovali zhodne a sprisahanecky otec a strýko ženskú časť osadenstva.

Nato mama zavelila: „Nebudeme rušiť, Arny, ten karfiol ti prinesieme zajtra, dobre? Ideme a dajte si pozor,“ a rodina sa pobrala do áut.

Konečne zmizli, vydýchol som si. No skôr než som stihol opäť prehovoriť na Miriam, sa z kúpeľne ozvala ohlušujúca tupá rana, po ktorej zavládlo ticho. V tom istom momente som si našťastie spomenul, že mám v mobile aj vytáčanie hlasom. Zavolal som dobrému kamarátovi Samovi, ktorému som vysvetlil, kde je schovaný náhradný kľúč od bytu. Prišiel o pätnásť minút a hneď sa mu podarilo otvoriť aj dvere do kúpeľne, kde v bezvedomí ležala moja obnažená nádejná milenka. Rýchlo zavolal sanitku a medzitým ma rozviazal. Na otázky nebol čas.

Miriam sa – chvalabohu – podarilo zachrániť, no keď pri záchvate omdlela, pomerne silno si udrela hlavu o moju kúpeľňovú skrinku z borovicového masívu, v dôsledku čoho natrvalo stratila pamäť.

Neskôr sa mi jej stopa rozplynula. Na Facebooku sa už neobjavovala a v meste som na ňu odvtedy nikdy nenatrafil – a vlastne, aj tak by som sa ju asi hanbil osloviť. Čo s ňou je dnes, nemám šajnu. Od jedného nie úplne najdôveryhodnejšieho zdroja som započul, že robí go-go tanečnicu v ktorejsi zapadnutej štvrti Amsterdamu. Iný, o nič viac spoľahlivejší prameň, zasa tvrdí, že vstúpila do Rádu klarisiek, kde prijala rehoľné meno Egídia a odišla pomáhať migrantom na ostrov Lesbos. Neviem kde je pravda, ale asi niekde uprostred.

Môj život sa zakrátko vrátil do starých koľají. Akurát mama mi, vždy keď chce priniesť nejaké jedlo, volá dopredu.

**Premiéra**

„Vstávaj preboha! Chceš celý život vstávať na obed?!“ okríkla ma cez pootvorené dvere mama.

„Aj Churchill vstával na obed,“ odvetil som rozospatým hlasom.

„Ale porazil pri tom Hitlera. Ty máš problém ošúpať si mandarínku,“ pokračovala, načo som sa len apaticky prehodil na druhý bok. Hoci bolo už pravé poludnie, mal som značný problém vstať. Keďže to bol môj veľký deň, skoro celú noc som nespal. Po prvý raz sme sa mali stretnúť s režisérom a hercami, kvôli začiatku skúšania mojej hry. Aby som nechodil okolo horúcej kaše – som dramatik. Teda... doposiaľ sa moje hry ešte nikde nehrali... Aj keď musím spomenúť, že som pred pár rokmi získal s mojou poviedkou *Láska na celý život* druhé miesto v literárnej súťaži *Najlepšie sci-fi a fantasy 2017*. Môj čas však nastal práve teraz. Zvíťazil som v súťaži o inscenovanie hry, organizovanej miestnym ochotníckym súborom. A ešte k tomu ako bonus, nejakým spôsobom zariadili, že moju hru bude režírovať uznávaný režisér z Mestského divadla, Jerguš Pilsucký. Stretnutia som sa naozaj nevedel dočkať a všetky ďalšie výčitky mojej mamy, ktoré som počúval počas obeda, mi šli jedným uchom dnu a druhým von.

„Prosím ťa, nehádž tie veci kade-tade, aspoň ich, preboha, preves cez stoličku, ja ťa prosím, čo budeš robiť, keď tu raz nebudem?“ Neviem kde na to moja matka prišla, ale pri každom drobnom nedostatku ohľadom poriadku v domácnosti, ktorý som zavinil, vyťahovala ako argument svoju smrť. Pred pár dňami, keď som večer odchádzal na pivo, prehodila v podobnom duchu: „Stále len niekde beháš..., so mnou už vôbec nie si, však tebe to bude ľúto, keď sa pominiem.“

„Pane bože,“ odvetil som a tresol dverami.

Na adresu ochotníckeho súboru som dorazil o necelú polhodinu skôr. Bol to nenápadný bočný vstup do staršieho kultúrneho domu. Už som tam bol na vyhodnocovaní súťaže, takže som nemal problém trafiť. Minúty ubiehali a ja som si zapaľoval už tretiu marsku, keď sa objavil jeden z členov súboru, vyslúžilý hasič Imrich. Ani sme sa nestihli pozdraviť a oznámil mi, že Jerguš dnes nepríde. Majú vraj niečo v Mestskom divadle, načo zabudol a tak sa omylom sľúbil aj nám. Najbližšie sa však dostaví stopercentne.

Žiaľ, nevyšlo to ani o týždeň, kedy režisér ochorel. Napriek tomu prebehla čítačka so súborom, pričom sme sa naozaj príjemne zabavili. Jedna zo starších herečiek, Jolana, mi medzitým spomenula: „Inak, pán Pilsucký sa v telefóne pýtal, či by ti vadilo, ak by v tej hre urobil zopár maličkých úprav?“

„Samozrejme, že nevadilo,“ povedal som nadšene. Miestna režisérska legenda sa chce hlbšie zaoberať mojou hrou, dodať jej čosi zo svojho majstrovstva, čo viac by som si mohol priať?

Po čítačke sme zvyšný čas využili na zoznamovanie sa. Okrem starších – Imricha a Jolany – patrilo do kolektívu mnoho mladých hercov a herečiek. Sympatická mi bola napríklad osemnásť ročná blondína Hanka. Teda až do tej doby, kedy ma vzala do ktorejsi hipsterskej kaviarne na večerné čítanie z knihy Paula Coelha, čo by sa kľudne v našom súdnictve mohlo začať používať ako alternatívna forma trestu.

Horel som nedočkavosťou, kedy sa začne skutočné nacvičovanie s miestnym bardom divadelnej réžie a kedy moja hra uzrie svetlo sveta. Zapálene som šperkoval posledné detaily replík a scénických poznámok, pri čom som sa snažil ignorovať rôzne zdravotné rady mojej matky, ktoré vždy od októbra do apríla chrlila. Raz som si počas písania veľmi slabo odkašľal na druhom konci bytu za dvoma zatvorenými dverami, pri pustenej hudbe. Do troch sekúnd ustarostene dobehla a začala: „Zasa si chorý, to máš z toho behania po vonku! Vieš koľko ľudí na chrípku zomiera?! A vieš, že máš slabú imunitu!“ sypalo sa z nej, popri tom, ako mi dlaňou merala teplotu na čele. Ja som to ignoroval a ďalej som pracoval. Tvorbou som vždy akoby sublimoval svoje potlačované emócie.

Môj vzťah s matkou možno charakterizovať ako veľmi blízky. Minimálne teda z jej strany. Odmalička zo mňa, ako jedináčika, ktorý ešte k tomu vyrastal bez otca, nespustila zrak. A vlastne, v dospelosti sa to nijak nezmenilo.

„Povedal si, že prídeš do desiatej, preto ti volám!“ zvykla v záchvate paniky vravievať v telefóne o 22:01. V tomto naozaj nikdy neotáľala, volala mi aj krátko po štátniciach. Jej reakciu však nemožno úplne charakterizovať ako prejav hrdosti.

„Ako si dopadol, synček?“ vyhrklo z nej.

„Fajn, dve déčka a éčko.“

„Dve déčka a éčko? A kvôli tomuto naša rodina prežila holokaust?“ dodala sklamane.

Deň veľkého stretnutia s režisérom konečne nastal. Prišiel medzi prvými, podali sme si ruky, prehodili pár kamarátskych slov o politike a počasí, a ja som sa cítil ako v siedmom nebi. Takáto osobnosť! A bavíme sa ako kamoši! Partneri! To je ono, vravel som si. A môj dopamín dosahoval rekordné hladiny.

Keď sme sa v kruhu konečne usadili všetci, šarmantný starý mládenec Pilsucký si nonšalantne prehodil nohu cez nohu, šál poza plece a spustil hlboko posadeným hlasom: „Ako som avizoval, musíme v texte urobiť pár drobných, kozmetických úprav.“

„Samozrejme, pán Pilsucký, je to vo vašich rukách,“ zapojil som sa pohotovo, tešiac sa z pocty, že sa môjho textu ako prozreteľnosť dotkne ruka divadelného mága.

„Napríklad, čo sa týka postavy Ernesta...“ začal.

„Jasné, ale čo s ním?“ konštatoval som, nie úplne chápajúc, čo by sa malo práve na tejto postave meniť.

„Tá postava je strašne nevýrazná a plochá. Upravil som to tak, že Ernest založí breakdanceovú skupinu s ktorou sa vydá na turné po strednej Európe,“ dokončil.

„Počkať, ale Ernest je predsa beznohý kapucín, ktorý sa stráni ľudí,“ vravím.

„No práve preto, musíme tomu dať šťavu!“

Pravdupovediac, neskákal som z toho nápadu nadšením, ale povedal som si, že to až tak nevadí; je to malá postava a možno je skutočne pravda, že je moja hra príliš statická a dodá jej to drive.

Pri ďalšej skúške som sa dozvedel, že aj pri kľúčovej mužskej postave – alter egu hlavného hrdinu, ktorého som mal ambíciu sám hrať, má prísť k zmene. No ale ktorý z chlapcov to zahrá lepšie? pýtal som sa sám seba. Zakrátko som však zistil, že som otázku postavil zle a režisér rozhodol, že táto úloha – nakoľko „má veľa textu a je monotónna“, bude rozdelená medzi štyri ženské predstaviteľky, ktoré metaforicky stvárnia ročné obdobia a zároveň štyri typy temperamentu ústrednej postavy. Hanka mala napríklad hrať jeseň a melanchóliu. Trošku uletené, ale keď som to predýchal a triezvo sa nad tým zamyslel, vravel som si, že možno to až taký zlý nápad nebude a predsa len, Jerguš má takmer tridsaťročné skúsenosti s réžiou, vie čo na divákov platí.

„A kedy bude premiéra?“ spýtala sa ma mama, detailne si prezerajúc moju tvár.

„To sa ešte nevie, asi to vyjde na november alebo december, ale to je teraz ťažko povedať,“ snažil som sa mierne odbáčať od témy, keďže som si jej prítomnosť na premiére veľmi neželal.

„Počkaj, tu máš vyrážku, ja ti to hneď vytlačím,“ odbočila aj ona a bleskurýchle mi začala nadľudskou silou stláčať zapálený uhor na nose. V tom momente sa vo mne nahromadil adrenalín a pokúšal som sa siahnuť po nejakom tupom predmete a inzultovať ju. No nič nebolo po ruke.

Nasledovala ďalšia skúška. Atmosféra však bola akosi iná než na začiatku a už ani niektorí ostatní členovia súboru nevedeli úplne zakryť svoje počudovanie – ak nie pohoršenie – nad úpravami. Osobne som dúfal, že je im už koniec. To by som ale divadelného mága podcenil. Hlboko posadený hlas, ktorý som začínal čoraz viac nenávidieť, spustil: „A čo sa týka tej poslednej scény, kde hlavný hrdina zabíja svoju matku pri aztéckom obetnom rituáli... neviem...“ vzdychol bezradne, „zvažoval som, že oveľa lepšie by to bolo, keby sa miesto vyrezávania srdca, s matkou uzmieril po tom ako ho náhle prepadne oidipovské prezretie.“

„No ale to by absolútne zmenilo význam celej hry,“ podotkol som.

Pilsucký však trval na svojom a scéna s vyrezávaním srdca bola zrušená. Priznám sa, všetka radosť ma vtedy prešla. Napísal som do divadla iba strohý mail, že budem rád, ak hru odohrajú; no nech pri nej neuvádzajú ako autora mňa, ale iba pána Pilsuckého.

V nasledujúcich dňoch som občas uvažoval, či som nespravil chybu, že som z projektu cúvol. No všetky tieto pochybnosti zo mňa rýchlo opadli, akonáhle som uvidel plagát k premiére. Ten sebestredný pseudoumelec s narcistickou poruchou Pilsucký vymenil takmer celý súbor a rozhodol sa moju jednoaktovú konverzačnú komédiu inscenovať ako baletnú pantomímu s prvkami ohňovej šou. Ešte že hasič Imrich ostal, prebehlo mi hlavou.

Matka sa, na rozdiel odo mňa, premiéry zúčastnila a bola nadšená.

„Ty máš tak rád mamičku, že si urobil takú peknú hru a nedal si mi ju predtým prečítať, aby si ma prekvapil,“ prehovorila emotívne, objímajúc ma, pri čom sa jej do oka tisla slza. Opäť som sa rozhliadal po tupom predmete a myslel som, že už sa sotva viac naštvem. V tom mi pohotovo oznámila: „Ten Pilsucký, to je tak fajn chlap, tak super sme po predstavení pokecali, pozvala som ho k nám na večeru.“

Ten idiot sa ale s mojou matkou začal stretávať častejšie. V jeden večer som ich nachytal, ako v kuchyni tancujú na Gottovu pieseň Trezor, ako vo filme Pelíšky. Ako málokedy som bol vtedy rád, že som už dospelý, lebo toto by sa na mojom psychologickom vývoji mohlo škaredo podpísať. V ten istý večer som začal písať novú hru. Nazval som ju *Dvojnásobná vražda*.

Zakrátko sa však stalo niečo nepredstaviteľné. Čím viac času mama trávila s Pilsuckým, ktorý bol prvý chlap, ktorého po mojom otcovi mala, tým menej sa starala do mojich príchodov, zdravia a spôsobu ukladania oblečenia. Po čase tieto veci už prakticky vôbec neriešila a bola oveľa viac v pohode. Prvý krát za dlhé roky som mal pocit, že je to vlastne celkom fajn žena. A tak sa moja mama stala tuším prvou postavou, ktorú ten podivín Jerguš zrežíroval dobre.